የህወሓት 39ኛ ዓመት የምስረታ በዓል በመቀሌ ተከበረ
 ህወሓት የሚያጋጥሙትን ፈተናዎች በፅናት እየመከተ መስመሩን እያጠራና እያጎለበተ የትግራይ ህዝብን ከጎኑ አሰልፎ ለድል የበቃ ድርጅት መሆኑን የክልሉ ርእሰ መስተዳድር አቶ አባይ ወልዱ ገለፁ፡፡የትግራይ ክልል ርእሰ መስተዳድርና የህወሓት ሊቀመንበር አቶ አባይ ወልዱ የካቲት 11ን የምናከብረው የትግራይ ህዝብ በመሪ ድርጅቱ ህወሓት እየተመራ ለማመኑ በሚያስቸግር   ጀግንነትና ፅናት የድህነት ጠበቃ የነበረው ፋሽስታዊው የደርግ ስርዓት በመደምሰስ የሰራውን ወደር የሌለውን ታሪክ ለማስታወስ ነው ብለዋል፡፡ከደርግ ውድቀት በኋላም የልማቱ ባለቤትና ተዋናይ በመሆን በገጠርና በከተማ የማህበራዊና ኢኮኖሚያዊ ተጠቃሚነቱ እያሳደገ እንዳለ ተናግረዋል፡፡አቶ አባይ በልማት እያስመዘገብን እንዳለነው እድገት ሁሉ በዴሞክራሲ ግንባታ፣ በመልካም አስተዳደርና በሰላምም ድል እየተቀዳጀን ነው ብለዋል፡፡  ርእሰ መስተዳድሩ የትግራይ ህዝብ ዛሬም እንደ ትናንቱ ድህነቱን እንጂ ድሉን የማይመኙት ፀረ ልማትና ፀረ ዴሞክራሲ ሃይሎች እየመከተ ህዝቡን ከድርጅቱ ህወሓት ለመለየት ለሚያደርጉት ውጣ ውረድ በያለበት ሆኖ አንድነቱን ይበልጥ በማጠናከር እንዲመክተው አሳስበዋል፡፡ጓዳችንና መሪያችን ታጋይ መለስ ዜናዊ የተወልንን ራእይ የህወሓት/ኢህአዴግ መስመር ጨብጠን ሰማእታቱን የሚመኙትን እድገት ለማምጣት ከማንም ጊዜ በላይ   የልማት ሰራዊት ፈጥረን እየተረባረበን እንገኛለን ብለዋል፡፡የመልካም አስተዳድርና የኪራይ ሰብሳቢነት ዋነኛው ችግራችን መሆኑን ለይተን እየተንቀሳቀሰን ነው ያሉት ርእሰ መስተዳድሩ ህዝባችን ራሱን ነፃ በማድረግ ችግሩን ለመፍታት በሚደረገው ትግል ላይ የበኩሉን እንዲወጣ ጠይቀዋል፡፡አቶ አባይ ወልዱ የሱዳን ህዝብና መንግስት የትግራይ ህዝብ ትግል ወደ ድል እንዲበቃ ላደረጉት ሁለንተናዊ ድጋፍ ታሪክ የማይረሳው እንደሆነ ገልፀው የሁለቱም ሀገራት ህዝቦች ወዳጅነት ተጠናክሮ እንደሚቀጥል እምነታቸውን ገልፀዋል፡፡ በ39ኛው የህወሓት የምስረታ በዓል ላይ የተገኙት የሱዳኑ ፕሬዝዳነት ኡመር ሃሰን አልበሽር የነጻነት ከተማ በሆነችው መቀሌ በመገኘታቸው የተሰማቸውን ደስታ ገልጸዋል፡፡ፕሬዝዳንቱ እንዳሉት ኢትዮጵያ እና ሱዳን ከህዝብ ለህዝብ ግንኙነታቸው ባለፈም የሁለቱ ሀገራት መንግስታት የቆየ እና የጠነከረ ወዳጅነት አሁንም እንደቀጠለ መሆኑን አመልክተዋል፡፡የህወሓት መስራች አባላት ወደትግል ከመግባታቸው በፊት ወደ ሱዳን ሲመጡ የማያወላውል እና ግልጽ አቋም ይዘው በመሆኑ በወቅቱ የነበሩትን የተለያዩ የፖለቲካ ፓርቲዎች በማዋሃድ ወደትግል መግባታቸውን ፕሬዝዳንቱ አስታውሰዋል፡፡እንደ ኢሬቴድ  ዘገባ ፕሬዝዳንቱ በመቀጠልም ከድል በኋላ ህወሓት /ኢ.ህ.አ.ዴ.ግ ለኢትዮጵያ ህዝብ በተለይም ለሃገር ጥቅም ቅድሚያ በመስጠት ዘርፈ ብዙ ልማትን ማከናወን መቻሉን አመልክተዋል፡፡በዓሉን ምክንያት በማድረግም የሱዳን መንግስት አንድ ሰሲና 421 አውሮፕላን ለህወሓት በማስታወሻነት አበርክቷል፡፡አውሮፕላኑ ታጋይ መለስ ዜናዊና ሌሎች ጓዶች በ1983 ዓ. ም ከሱዳን ካርቱም አዲስ አበባ የበረሩበት እንደነበር ታውቋል፡፡በማስታወሻነት የተበረከተው አውሮፕላን የደርግ መንግስት በወደቀ ማግስት ታጋይ መለስ ዜናዊና ታጋይ ስዩም መስፍንን ይዞ ከሱዳን ካርቱም ወደ አዲስ አበባ ሲጓዝ ሰማይ ላይ አንዱ ሞተር ጠፍቶ ለአደጋ ተጋልጠውበት የነበረ አውሮፕላን ነው፡፡በበዓሉ ላይ የኢፌዴሪ ጠቅላይ ሚኒስትር ኃይላማርያም ደሳለኝ፣  የሱዳን ፕሬዝዳንት ኦማር ሃሰን  አልበሽርን፣ የፌዴራልና የክልሎች ከፍተኛ ባለስልጣናት ጥሪ የተደረገላቸው እንግዶችና  የመቀሌ ህዝብ ተገኝቷል፡፡